KIRJALLINEN KYSYMYS E-2735/02 esittäjä(t): Ilda Figueiredo (GUE/NGL) komissiolle. EU:n laajentumisen sosiaaliset ja taloudelliset seuraukset.



Virallinen lehti nro 110 E , 08/05/2003 s. 0097 - 0098



KIRJALLINEN KYSYMYS E-2735/02 esittäjä(t): Ilda Figueiredo (GUE/NGL) komissiolle (30. syyskuuta 2002) Aihe: EU:n laajentumisen sosiaaliset ja taloudelliset seuraukset EU:n tulevalla laajentumisella Keski- ja Itä-Euroopan maihin on huomattavia taloudellisia ja sosiaalisia seurauksia etenkin niiden jäsenvaltioiden alueille, joiden talouden rakenne on kyseisten maiden talousrakenteen kaltainen. Portugali on tässä asemassa, mitä on korostettu useissa tutkimuksissa(1). Näitä vaikutuksia ovat esimerkiksi odotettavissa olevat yritysten siirtymiset kyseisiin maihin, mikä on jo nyt toteutunut ja mikä kärjistää jo olemassa olevia sosiaalisia ja taloudellisia ongelmia tavoite 1 -alueilla. 1. Mitä tietoja komissiolla on EU:n laajentumisesta Keski- ja Itä-Euroopan maihin Portugalille (mm. eri tuotantoaloille, työllisyydelle jne.) aiheutuvista taloudellisista ja sosiaalisista seurauksista? 2. Aikooko komissio luoda sellaisia mekanismeja (esim. erityisohjelmia taloudellisen kehityksen tukemiseksi, kuten tehtiin aikaisempien laajentumisten yhteydessä), joilla pyritään lievittämään laajentumisen kielteisiä taloudellisia ja sosiaalisia seurauksia, etenkin Portugalin tapauksessa, ja varmistamaan siten taloudellisen ja sosiaalisen yhteenkuuluvuuden periaatteen tosiasiallinen noudattaminen niin, että se näkyisi myös sosiaalista ja taloudellista kehitystä osoittavien lukujen nousussa? (1) Esim. Talousarviovaliokunnan lausunto Euroopan unionin laajentumisen vaikutuksista talousarvioon, 20.6.2000 PE 289.570. Michel Barnier'n komission puolesta antama vastaus (5. marraskuuta 2002) Tähän mennessä komissio on tilannut useita tutkimuksia laajentumisen vaikutuksista sekä nykyisiin että tuleviin jäsenvaltioihin. Tutkimuksissa on selvitetty myös laajentumisen vaikutuksia työllisyyteen ja työmarkkinoihin, talouteen yleensä sekä pieniin ja keskisuuriin yrityksiin. Useat näistä tutkimuksista ovat saatavilla komission verkkosivuilta (http://europa.eu.int). Yleisesti ottaen useimmat laajentumisen vaikutuksia koskevista tutkimuksista osoittavat, että myönteiset vaikutukset ovat merkittävämpiä kuin ne ongelmat, joita joillekin aloille tai alueille saattaa aiheutua. Komissio ei ole tilannut yksittäisiä jäsenvaltioita koskevia tutkimuksia. Komission tiedossa on kuitenkin, että Portugalin hallitus on tilannut useita tutkimuksia laajentumisen vaikutuksista Portugaliin Agenda 2000:n yhteydessä. Lisäksi on syytä mainita saksalaisen Deutsches Institut für Wirtschaftsforschung -laitoksen (DIW) tekemät tutkimukset Productivity, Employment and Structural Funds lokakuulta 1998 ja EU Cohesion policy Eligibility and allocation criteria marraskuulta 1997. Myöhemmin Portugalin viranomaisten pyynnöstä on käynnistetty myös muita tutkimuksia, kuten Madeiran itsehallintoalueen ja yhteisön tukikehyksen seurantakeskuksen tutkimukset. Lisäksi komissio on tarkastellut yksityiskohtaisesti laajentumisen koheesiopolitiikalle asettamia haasteita toisessa kertomuksessa taloudellisesta ja sosiaalisesta koheesiosta(1). Komissio on käynnistänyt tulevasta, vuoden 2006 jälkeisestä koheesiopolitiikasta laajan keskustelun, jonka perusteella on määrä esittää aihetta koskevia konkreettisia ehdotuksia vuoden 2003 lopussa annettavassa kolmannessa koheesiokertomuksessa. Komissio haluaa ehdotuksillaan varmistaa, että koheesiopolitiikka jatkossakin tukee sellaisia nykyisten ja tulevien jäsenvaltioiden alueita, jotka puolueettomasti tarkastellen ovat yhä kehityksestä jäljessä. (1) KOM(2001) 24 lopullinen.